SKRIFTLIG FORESPØRGSEL E-0541/01

af Dominique Vlasto (PPE-DE) til Kommissionen

(23. februar 2001)

Om: Medicinsk forskning i prion-sygdomme

I betragtning af de nye tilfælde af bovin spongiform encephalopati (BSE), der jævnligt konstateres i EU-medlemsstaterne, det mærkbare fald i forbruget af oksekød og bekymringen blandt de europæiske forbrugere bør den medicinske forskning i prion-sygdomme på nuværende tidspunkt prioriteres meget højt i forbindelse med Kommissionens forskningspolitik.

I det fjerde rammeprogram for forskning og udvikling var denne forskning gjort til et af hovedområderne, idet der var afsat et passende beløb hertil, hvilket desværre ikke er tilfældet i det femte rammeprogram.

Mener Kommissionen, at den igangværende forskning, der finansieres over det fjerde rammeprogram og den del af det årlige budget for Generaldirektoratet for Forskning, der er afsat til medicinsk forskning i prion-sygdomme, er tilstrækkelig til at opnå hurtige resultater?

Svar afgivet på Kommissionens vegne af Philippe Busquin

(17. maj 2001)

Handlingsplanen vedrørende forskning i overførbare spongiforme encephalopatier (TSE) under det fjerde rammeprogram(1) var meget omfattende og har resulteret i en betydelig mobilisering af ekspertise fra mere end 120 laboratorier i alle medlemsstater og de associerede lande samt en vidtrækkende kombination af videnskabelige fagområder. De projekter, hvortil der er ydet støtte under TSE-handlingsplanen, har givet og giver stadig yderst relevante resultater.

I det femte rammeprogram(2) er alle områder af TSE-handlingsplanen dækket grundigt ind under programmet Livskvalitet og forvaltning af bioressourcer(3) i de forskellige nøgleaktioner og generiske aktiviteter samt infrastrukturer. I øjeblikket gennemføres der tre projekter, og der forhandles om yderligere ni. De fleste af disse projekter bygger på meget vellykkede projekter, hvortil der er ydet støtte under TSE-handlingsplanen.

Forskning i TSE prioriteres fortsat højt. I den forbindelse har Kommissionen på mandat fra Rådet (forskning), der mødtes den 16. november 2000, nedsat en ekspertgruppe, som består af nationale eksperter og fremragende videnskabsfolk. Denne gruppe mødtes den 15. december 2000 og den 16. februar 2001. Gruppen har analyseret igangværende forskningsaktiviteter både i medlemslandene og på fællesskabsniveau. Både medlemmer af Kommissionens Videnskabelige Styringsudvalg og dennes ad hoc-gruppe vedrørende TSE/bovin spongiform encephalopati (BSE) samt forskere fra Det Fælles Forskningscenter deltager i ekspertgruppen, hvilket garanterer, at deres anbefalinger også tages i betragtning. Gruppen har identificeret områder, der kan drage fordel af koordinering og samarbejde på medlemsstatsniveau, og områder, der bør styrkes, samt nye forskningsområder. Kommissionen undersøger de redskaber, der er til rådighed, og som muliggør en højere grad af koordinering, herunder iværksættelsen af en specifik forslagsindkaldelse.

Ekspertgruppen har udarbejdet en dækkende oversigt over de igangværende forskningsaktiviteter, som snart vil blive offentliggjort.

Endelig har Kommissionen i sit forslag til det næste FTU-rammeprogram (2003-2006)(4) identificeret fødevaresikkerhed og sundhedsrisici som værende en af de syv tematiske prioriteringer for forskning på fællesskabsniveau. Denne prioritering omfatter specifikt forskning i prionsygdomme.

(1) EFT L 126 af 18.5.1994.

(2) EFT C 173 af 7.6.1997.

(3) EFT L 64 af 12.3.1999.

(4) KOM(2001) 94 endelig udg.